

Paradigman vuosikertomus

Lukuvuosi 2017 - 2018



18. toukokuuta 2018

Paradigma

Oikeustieteiden tiedekunta

Lapin yliopisto

Noora Riskilä, tukimusapulainen

# Esittely

Lapin yliopiston oikeustieteiden tiedekunnan opiskelijatyöryhmä perustettiin syksyllä 2014. Paradigma toimii sellaisella periaatteella, että yliopisto pyrkii tukemaan opiskelijoiden työllistymistä ja tarjoamaan opiskelijoille alan työkokemusta jo opiskeluaikana. Paradigma on opiskelijoiden itsenäinen työryhmä tiedekunnassa, jonka puitteissa opiskelijat voivat kehittää oikeudellista osaamistaan tekemällä erilaisia tehtäviä tiedekunnalle.

Vastaavasti tiedekunnan opetus- ja tutkimushenkilökunta saa käyttöönsä resurssin. Paradigma kokoaa erilliset tutkimusapulaiset ja tarjoaa joustavasti palveluita opetuksen, tutkimuksen ja tiedekunnan juoksevien asioiden hoitoon. Oikeustieteiden tiedekunnan lisäksi Paradigma tekee yhteistyötä koko yliopiston ja sen sidosryhmien kanssa.

Paradigman taustalla on ajatus siitä, että yliopisto-opiskelun ei tarvitse olla vain lukemista ja itsenäistä opiskelua. Paradigma onkin osa tiedekunnan murrosta, jossa uusi tutkintorakenne otettiin käyttöön. Siinä missä maailma muuttuu, muuttuu myös toimintaympäristömme. Paradigma on opiskelijoiden vastaus muutoksiin tiedekunnassamme ja yhteisössämme.

Opiskelijatapahtumien ja seminaarien yhteydessä Paradigma on esitellyt toimintamalliaan soveltuvaksi myös muihin opetus- ja tutkimusalan laitoksiin. Paradigma on saanut myös kansallista huomiota. Paradigma sai Suomen Lakimiesliitto ry:n myöntämän **Vuoden opetusteko -palkinnon** vuonna 2016. Palkinto myönnettiin *Juha Karhulle* ja *Patrik Johanssonille* ennakkoluulottomasta ja innovatiivisesta ratkaisusta lähentää opiskelijoita osaksi yliopistoyhteisöä.

Ryhmän jäseneksi rekrytoidaan vuosittain oikeustieteen opiskelijoita. Pyydämme kaikkia kiinnostuneita hakemaan mukaan Paradigmaan ja tekemään yhdessä kaikille parempaa yliopistoa!

Lisätietoja Paradigman internet-sivulla <http://www.ulapland.fi/FI/Yksikot/Oikeustieteiden-tiedekunta/Hallinto/Paradigma>.

# Henkilöt

Paradigman vastuulehtorina toimi Ilari Hovila. Työryhmän johtajana toimi syksyllä 2016 amanuenssi Sanni Rantanen. Keväällä 2018 työryhmää johti tutkimusapulainen *Noora Riskilä* muiden tiedekuntatehtävien ohessa. Työryhmään kuuluivat lukuvuonna 2017-2018 Essi Puhakainen, Essi Salmela, Iiris Kestilä, Jenna Piippo, Klaus Kähäri, Juho Lehtimäki, Mikael Kotka, Tiia Tuovinen, Johanna Ikonen, Linda Härkönen ja Krista Niiranen.

# Toimeksiannot

Paradigma vastaa joustavasti ja nopeasti annettuihin tehtäviin. **Vasteaika** työryhmälle osoitettuihin tiedusteluihin on **yksi vuorokausi**. Tavoiteaika tiedustelusta tehtävän aloittamiseen on **yksi viikko**. Tehtävät suoritetaan opetus- ja tutkimushenkilökunnan valvonnan alaisuudessa **tehokkaasti ja huolellisesti**. Työn tuloksista vastaa Paradigman johtaja.

Paradigma suoritti toimeksiantoja usealta eri oikeudenalalta. Tehtävien laatu vaihteli erilaisista kattavista selvitystöistä muistioiden ja materiaalien laatimisiin sekä tarkastuksiin. Paradigma myös jatkoi oikeusministeriön Oikeuskäytäntö kirjallisuudessa FOKI -tietopalvelun päivittämistä.

Paradigmalaiset olivat mukana myös useiden tiedekunnassa järjestettyjen seminaarien järjestelyissä. Uutena mielenkiintoisena projektina Paradigma aloitti myös yhteistyön Ammattiliitto Pro:n kanssa ja järjesti toimeksiantonaan oikeudellista puhelinneuvontaa Pro:n yrittäjäjäsenille.

## 3.1 Suoritetut tehtävät

Paradigma suoritti lukuvuoden 2017–2018 aikana runsaasti erilaisia toimeksiantoja aina tutkimuksen teknisestä avustamisesta ja tiedonhausta laajojen selvitysten laatimiseen sekä opetuksen järjestämiseen vastuuopettajan ohjauksessa. Projektit ovat olleet kertaluonteisia, jatkuvia tai toistuvia. Projektit on toteutettu yhteistyössä oikeustieteiden tiedekunnan ja yliopistoyhteisön kanssa.

## 3.2 Vuosittaiset tehtävät

* Väittely ja retoriikka -kurssi
* Kaamostapaus
* Rikosoikeuden poolin tuutorointi
* Käytännön liikejuridiikkaa -kurssi
* FOKI-tietokannan päivittäminen
* Sopimusoikeuden käytännön kurssi
* Liikejuridiikan käytännön kurssi
* Perhe-, jäämistö- ja kvy-poolin tehtävien tarkistus

##  Muita tehtäviä lukuvuodelta

* Juoksevien asioiden hoito, skannaus- ja kopiointitehtävät
* Jatko-opintoviikon järjestelyt
* Rikos-, prosessi-, ja kriminologian tutkijatapaamisen järjestelyt
* Hyvinvointioikeuden päivien järjestelyt
* Matkailuoikeuden kurssin tuutorointi
* Tutkijoiden avustaminen tutkimusmateriaalin haussa

# Tavoitteet tulevaisuudelle

Paradigma on perustamisestaan asti vakiinnuttanut paikkaansa olennaisena osana tiedekuntaamme ja haluamme pitää kiinni tästä. Tulevaisuudelle tavoitteeksi olemme asettaneet Paradigman tekemisen yhä tunnetummaksi niin oman tiedekuntamme opiskelijoiden kuin muidenkin tahojen keskuudessa. Olemme esimerkiksi aloittaneet Porodigma-blogin (<https://paradigmaulapland.blogspot.fi/>), jossa pyrimme avaamaan toimintaamme ja kerromme projekteista, joissa olemme olleet mukana.